久雨次路韻
作者：劉摯
朝代：宋

paragraphs: 江國多陰霖，雲氣所儲積。
貫月仍彌旬，窮朝復竟夕。
太陽暗經天，莫見黄道迹。
風霏淋床帷，簷溜穴砌石。
春澤農之瑞，太甚豈其益。
人言雨有數，四時合均適。
前多後將少，物理固明白。
我居苦湫陋，安得爽塏易。
棟梁生菌苔，書藥漬汗液。
塞漏除泥塗，紛紛課奴獲。
凌虚逃重膇，頗思兩鳧舄。
坐觀久溟濛，風伯豈無責。
慰彼望歲人，私我窮居客。
茲事但置之，一觴聊自釋。